
Uznesenie Okresný súd Vranov nad Topľou v právnej veci starostlivosti súdu o maloletú A. B., nar. XX.XX.XXXX, t.č. odovzdanú orgánu SPODaSK Úradu práce, sociálnych vecí a rodiny Vranov nad Topľou, za účasti rodičov, matky C. A., nar. XX.XX.XXXX, trvale bytom D.. E. XXXX/X E., t.č. F., G. H. a otca I. B., nar. XX.XX.XXXX, trvale bytom D.. E. XXXX/X E., t.č. bytom ul. J. XXXX F., o nariadenie neodkladného opatrenia, takto rozhodol: N a r i a ď u j e toto neodkladné opatrenie: Súd dočasne z v e r u j e maloletú A. B., nar. XX.XX.XXXX do starostlivosti Centra pre deti a rodiny, A. K. XXX/X, I., a to najdlhšie na obdobie 6 mesiacov od vykonateľnosti tohto uznesenia. odôvodnenie: 1. Na základe podnetu Úradu práce, sociálnych vecí a rodiny Vranov nad Topľou tunajší súd uznesením sp. zn. 6PPOm/1/2025 zo dňa 20.03.2025 začal bez návrhu konanie o nariadenie neodkladného opatrenia vo veciach ochrany maloletého dieťaťa v zmysle § 365 Civilného mimosporového poriadku. 2. Z obsahu návrhu vyplýva, že na oddelenie SPODaSK Vranov nad Topľou sa dostavila pani L. J., H. L., nar. XX.XX.XXXX a pán H. J., nar. XX.XX.XXXX, obaja bytom M. XX. Pani J. uviedla, že bývalý partner I. B., nar. XX.XX.XXXX, ktorý býval v E. a asi 8 rokov žije v Českej republike, ju kontaktoval v týždni okolo 10.02.2025 a požiadal ju, aby zabezpečovala starostlivosť jeho maloletej dcére A. B., nar. XX.XX.XXXX do času, kým si vybaví úradné záležitosti. Dieťa nemá s kým nechať, lebo jej matka C. A., nar. XX.XX.XXXX v E. C. v Českej republike zatknutá. Otec dieťaťa žiadal starostlivosť na 1 týždeň, no 5 týždňov sa neozval, potom mu pani J. volala, že kedy si príde pre dieťa a ten sľuboval, že príde, no do dnešného dňa neprišiel a zavádzal ju a teraz už nedvíha ani telefón. Partneri prišli odovzdať dieťa tunajšiemu orgánu SPODaSK, nakoľko nechcú ísť do E., nemajú tam dobré skúsenosti. Uviedli, že maloletá A. B. je zanedbaná, má 4 roky a má vždy plienky, konzumuje len ryžu, suché cestoviny, hranolky, čipsy, sladkosti a varené jedlo odmieta. Rozpráva málo, nevie ako sa volá, koľko má rokov, je bez zámok týrania, v plienkovej časti tela mala zapareniny. Dieťa chcú odovzdať, odmietajú sa o dieťa ďalej starať. Otcovi rodičia – matka je v Českej republike, bezdomovkyňa, otec zomrel. Matkini rodičia odmietajú prevziať dieťa do starostlivosti. Úrad práce, sociálnych vecí a rodiny Vranov nad Topľou z uvedeného dôvodu žiada dočasne zveriť mal. A. do Centra pre deti a rodiny, A. K. XXX/X, I.. 3. Podľa rodného listu sa maloletá A. B. narodila XX.XX.XXXX v G. H., N. F., z rodičov I. B. nar. XX.XX.XXXX a C. A., nar. XX.XX.XXXX. 4. Z protokolu o odovzdaní a prevzatí maloletého dieťaťa spísaného Úradom práce, sociálnych vecí a rodiny Vranov nad Topľou vyplýva, že dňa 20.03.2025 sa na oddelenie sociálnoprávnej ochrany detí a sociálnej kurately dostavila p. L. J., H. L., nar. XX.XX.XXXX a H. J., nar. XX.XX.XXXX, ktorí na oddelení zanechali maloleté dieťa, A. B., nar. XX.XX.XXXX. O A. B. sa starali približne 6 týždňov. Na základe
vzájomnej dohody, maloletú zanechal v ich domácnosti otec maloletej, ktorý je bývalým partnerom p. J.. Dieťa nechával na obdobie 1 týždňa, no do dnešného dňa si ho neprevzal. Menovaní už nemajú záujem dieťaťu poskytovať ďalšiu starostlivosť. Matka maloletej, C. A., nar. XX.XX.XXXX sa t.č. nachádza vo výkone trestu v F.. 5. Podľa Článku 7 ods. 1 NARIADENIA RADY (ES) č. 2019/1111 z 25. júna 2019 o právomoci a uznávaní a výkone rozhodnutí v manželských veciach a vo veciach rodičovských práv a povinností a o medzinárodných únosoch detí (prepracované znenie) (ďalej len „nariadenie“) súdy členského štátu majú právomoc vo veciach rodičovských práv a povinností k dieťaťu, ktoré má obvyklý pobyt v tomto členskom štáte v čase začatia konania. 6. V zmysle Článku 15 ods. 1 nariadenia aj v situáciách, keď má právomoc vo veci samej súd iného členského štátu, majú v naliehavých prípadoch súdy členského štátu právomoc prijať predbežné opatrenia vrátane ochranných opatrení, ktoré sú dostupné podľa právneho poriadku daného členského štátu, s ohľadom na: a) dieťa, ktoré sa nachádza v danom členskom štáte, alebo b) majetok, ktorý patrí dieťaťu, a ktorý sa nachádza v danom členskom štáte. 7. Z obsahu podnetu vyplýva, že maloleté dieťa má obvyklý pobyt v Českej republike a na území Slovenskej republiky sa nachádza len z dôvodu zabezpečenia jeho dočasnej starostlivosti na základe vzájomnej ústnej dohody medzi otcom dieťaťa a bývalou partnerkou otca dieťa (pôvodne sa malo jednať o obdobie jedného týždňa). V zmysle vyššie citovaného článku 7 nariadenia právomoc vo veciach rodičovských práv a povinností k dieťaťu majú súdy Českej republike, kde má dieťa obvyklý pobyt. Keďže však ide naliehavý prípad, kedy sa dieťa ocitlo na území Slovenskej republiky bez akejkoľvek starostlivosti, tunajší súd s poukazom na článok 15 ods. 1 písm. a) nariadenia má právomoc nariadiť neodkladné opatrenie vo veciach ochrany maloletého dieťaťa. 8. Podľa § 324 ods. 1 zákona č. 160/2015 Z. z. Civilného sporového poriadku (ďalej len „CSP“) pred začatím konania, počas konania a po jeho skončení súd môže na návrh nariadiť neodkladné opatrenie. 9. V zmysle § 325 ods. 1 CSP neodkladné opatrenie môže súd nariadiť, ak je potrebné bezodkladne upraviť pomery alebo ak je obava, že exekúcia bude ohrozená. 10. Ako vyplýva z § 329 ods. 1 CSP súd môže rozhodnúť o návrhu na nariadenie neodkladného opatrenia aj bez výsluchu a vyjadrenia účastníkov konania a bez nariadenia pojednávania. 11. Podľa § 365 ods. 1 zákona č. 161/2015 Z. z. Civilného mimosporového poriadku (ďalej len „CMP“), ak sa ocitne maloletý bez akejkoľvek starostlivosti alebo ak je jeho život, zdravie a priaznivý vývoj vážne ohrozený alebo narušený, súd neodkladným opatrením nariadi, aby bol maloletý dočasne, najdlhšie na šesť mesiacov, zverený do starostlivosti fyzickej osoby alebo právnickej osoby, ktorú v uznesení určí. Obmedzenie času trvania neodkladného opatrenia neplatí, ak do šiestich mesiacov od nariadenia neodkladného opatrenia je začaté konanie vo veci samej, ak bolo do starostlivosti fyzickej osoby alebo právnickej osoby zverené maloleté dieťa bez sprievodu alebo ak nebolo možné v lehote šiestich mesiacov zlúčiť maloletého cudzinca s jeho rodinou. 12. Podľa § 365 ods. 2 CMP o návrhu na nariadenie neodkladného opatrenia rozhodne súd najneskôr do 24 hodín od doručenia návrhu. V tejto lehote súd uznesenie vyhotoví. 13. V zmysle § 365 ods. 3 CMP uznesenie o nariadení neodkladného opatrenia je vykonateľné vyhlásením; ak sa nevyhlasuje, je vykonateľné, len čo bolo vyhotovené. 14. Ako vyplýva z ustanovenia § 365 ods. 4 CMP v konaní o nariadenie neodkladného opatrenia netreba ustanovovať maloletému procesného opatrovníka. 15. V zmysle § 365 ods. 6 CMP, ak do šiestich mesiacov od nariadenia neodkladného opatrenia nebol podaný návrh na začatie konania vo veci samej a súd zistí, že existujú dôvody pre ďalšie zotrvanie maloletého v náhradnej starostlivosti, začne konanie vo veci samej aj bez návrhu.
16. Vychádzajúc z vyššie uvedených skutočností a zároveň zákonných ustanovení dospel súd k záveru, že v danom prípade je dôvod na nariadenie neodkladného opatrenia na základe podnetu Úradu práce, sociálnych vecí a rodiny Vranov nad Topľou. Neodkladné opatrenie slúži k bezodkladnej úprave pomerov a je namieste ho použiť tam, kde sa vyžaduje okamžitý zásah súdu. 17. V konaniach starostlivosti súdu o maloleté deti sú súdy povinné poskytnúť maloletým deťom zvýšenú ochranu, ktorá vyplýva ako z príslušných ustanovení Zákona o rodine, tak aj z príslušných článkov Dohovoru o právach dieťaťa (ďalej len „Dohovor“). V týchto konaniach sa nevyhnutnosť nariadenia neodkladného opatrenia posudzuje vždy z hľadiska záujmu maloletého dieťaťa, ktorý je prioritný. Pre posúdenie najlepšieho záujmu dieťaťa je potrebné vychádzať z práv dieťaťa zakotvených predovšetkým v Dohovore o právach dieťaťa. Článok 3 odsek 1 Dohovoru o právach dieťaťa zaručuje dieťaťu právo na posúdenie jeho najlepších záujmov a ich prvoradé zohľadnenie pri akýchkoľvek krokoch alebo rozhodnutiach, ktoré sa ho týkajú, tak vo verejnej, ako aj v súkromnej sfére. 18. Súd sa stotožnil so skutkovými dôvodmi podnetu na nariadenie neodkladného opatrenia a mal za osvedčené, že v danom prípade je potrebné dočasne upraviť pomery účastníkov konania. Maloletej A. zabezpečovala dočasne starostlivosť bývalá partnerka otca dieťaťa, ktorý ju o to požiadal z dôvodu potreby vybavenia nevyhnutných úradných záležitosti po dobu jedného týždňa. Keďže otec si dieťa neprevzal ani piatich týždňoch a prestal komunikovať, bývalá partnerka otca spolu so svojím terajším partnerom odovzdala maloletú orgánu sociálnoprávnej ochrany detí a sociálnej kurately vo Vranove nad Topľou, nakoľko už odmieta poskytovať maloletej ďalšiu starostlivosť. Matka maloletej sa podľa obsahu podnetu nachádza vo výkone trestu odňatia slobody v F., a teda objektívne nemôže zabezpečovať starostlivosť o maloletú. Toho času nikto z blízkych príbuzných nie je schopný alebo ochotný previať okamžitú starostlivosť o maloleté dieťa. Keďže sa maloletá ocitla bez akejkoľvek starostlivosti, súd za účelom zabezpečenia starostlivosti o maloletú dočasne zveril maloletú do zariadenia na výkon rozhodnutia súdu. 19. Neodkladné opatrenie súd nariadil s poukazom na ust. § 365 ods. 1 CMP na obdobie 6 mesiacov od jeho vykonateľnosti. Poučenie: Proti tomuto uzneseniu možno podať odvolanie v lehote 15 dní odo dňa jeho doručenia na Okresný súd Vranov nad Topľou, písomne, v príslušnom počte vyhotovení. V odvolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa napáda, z akých dôvodov sa rozhodnutie považuje za nesprávne (odvolacie dôvody) a čoho sa odvolateľ domáha (odvolací návrh).

